लोकसभा में बोलीं वित्त मंत्री निर्मला सीतारमण: 'चिंता मत करिये...मैं ज्यादा प्याज-लहसुन नहीं खाती'  
वित्त मंत्री ने कहा, प्याज की खेती के रकबे में कमी आई है
साथ- साथ उत्पादन में भी गिरावट दर्ज की गई है
लेकिन प्याज की कीमतों पर नियंत्रण के लिये कदम उठाए गए हैं
वित्त मंत्री निर्मला सीतारमण ने बुधवार को लोकसभा में मजाकिया लहजे में कहा कि प्याज की बढ़ती कीमतों से व्यक्तिगत तौर पर उनपर कोई खास असर नहीं पड़ा है, क्योंकि उनका परिवार प्याज-लहसुन जैसी चीजों को खास पसंद नहीं करता है. सीतारमण ने कहा, 'मैं बहुत ज्यादा प्याज-लहसुन नहीं खाती...इसलिये चिंता न करें. मैं ऐसे परिवार से आती हूं, जिसे प्याज की कोई खास परवाह नहीं है'. वित्त मंत्री की इस बात अन्य सांसद हंस पड़े. बता दें कि वित्त मंत्री का यह बयान ऐसे वक्त आया जब वे लोकसभा में प्याज की बढ़ती कीमतों की रोकथाम के लिए सरकार द्वारा उठाए गए कदमों की जानकारी दे रही थीं. वित्त मंत्री निर्मला सीतारमण ने कहा कि सरकार ने देश में प्याज की कीमतों को नियंत्रित करने के लिये कई कदम उठाये हैं जिनमें इसके भंडारण से जुड़े ढांचागत मुद्दों का समाधान निकालने के उपायम शामिल हैं.